Toshkeskansoy. Toshkeskansoy — Toshkent viloyati Boʻstonliq tumanidagi soy. Chatqol tizmasining 3380 m balandlikdagi muzliklaridan boshlanadi. Uz. 26 km. Havzasi maydoni 103 km². Oʻrtacha yillik suv sarfi 4 m³/sek. gacha. 6 ta irmogʻi boʻlib, ulardan 2 tasi muzliklardan va qolganlari buloqlardan suv oladi. Soy Chatqol qoʻriqxonasidan oqib oʻtib, Qorabuzuqsoyga quyiladi. Bahor va yoz oylarida toʻlib oqadi. Suvidan Boʻstonliq tumani ekin maydonlarini sugʻorishda foydalaniladi.